**KM เรื่องเล่าการวิจัยเรื่องรูปแบบการจัดการการบริการเพื่อการท่องเที่ยวในพื้นที่ตำบลบ้านด่านนาขาม อำเภอเมือง จังหวัดอุตรดิตถ์**

**สุภัญชลี อ้นไชยะ**

การเริ่มต้นทำวิจัยร่วมกับคณาจารย์จากหลากหลายหลักสูตร เน้นการบูรณาการร่วมกัน โดยมีหน่วยจัดการงานวิจัยและพันธกิจสัมพันธ์คณะวิทยาการจัดการ เป็นพี่เลี้ยง งานวิจัยเรื่องนี้คณะผู้วิจัยได้มีโอกาสลงพื้นที่เพื่อศึกษาศักยภาพของการท่องเที่ยวในพื้นที่ตำบลบ้านด่านนาขาม และได้รับความร่วมมือ ความอนุเคราะห์ด้วยดีจากทีมองค์การบริหารงานส่วนตำบลบ้านด่านนาขาม แกนนำชุมชนบ้านน้ำไคร้ หัวหน้าป่าไม้ เขตอนุรักษ์พันธุ์สัตว์ป่าลำน้ำน่านฝั่งขวา ทีมวนอุทยานน้ำตกแม่เฉย ที่ร่วมลงสำรวจแหล่งท่องเที่ยว รวมถึงเส้นทางท่องเที่ยว คณะผู้วิจัยใช้เส้นทางเดินทางโดยรถยนต์ เริ่มต้นตั้งแต่ปากทางเข้าบ้านน้ำไคร้ พื้นที่ระหว่างบ้านแม่เฉย – บ้านน้ำไคร้ – บ้านไฮ้ฮ้า เส้นทางการเดินทางค่อนข้างลำบากต้องใช้รถยนต์ขับเคลื่อนสี่ล้อ ใช้เวลาเดินทางประมาณ 1.30 ชั่วโมง สภาพเส้นทางไม่เหมาะสมที่จะเดินทางในฤดูฝน เนื่องจากเป็นทางขึ้นเขาที่ลาดชัน จากนั้นต้องเดินเท้า (รถยนต์เข้าไม่ถึง) เพื่อไปยังแหล่งต้นน้ำของน้ำตกแม่เฉย

การลงพื้นที่เพื่อศึกษาศักยภาพของการท่องเที่ยวในพื้นที่ตำบลบ้านด่านนาขาม ทุกครั้งคณะผู้วิจัยได้รับความอนุเคราะห์เป็นอย่างดีจากทีมองค์การบริหารงานส่วนตำบลบ้านด่านนาขาม แกนนำชุมชนบ้านหนองน้ำเขียว ในการลงพื้นที่สำรวจเส้นทางการท่องเที่ยวและเส้นทางจักรยาน เพื่อเตรียมพร้อมสำหรับงาน “ปั่นแล้วแชะ แวะแล้วชิม” เส้นทางเริ่มต้นตั้งแต่ปากทางเข้าบ้านหนองน้ำเขียว สำนักสงฆ์หนองน้ำเขียว บ้านสวนธรรมศิริ ทางรถไฟ อุโมงค์เขาพลึง (หินงอก/หินย้อย) อุโมงค์น้ำ ซึ่งต้องเดินเท้าเพื่อรอดไปยังอุโมงค์ปางตูบขอบ โดยเป็นทางรถไฟอุโมงค์ปางตูบขอบ สถานีรถไฟปางต้นผึ้ง สวนวนเกษตร ตลาดสินค้าเกษตรของตำบล และอ่างเก็บน้ำแม่เฉย

ซึ่งจากมีโอกาสลงพื้นที่และร่วมสังเกตการณ์การจัดกิจกรรมในหลายๆ กิจกรรมที่เกิดขึ้นในการทำวิจัยร่วมกับคนในพื้นที่ ตั้งแต่การสำรวจแหล่งท่องเที่ยว สำรวจเส้นทางการท่องเที่ยว และเส้นทางจักรยาน ทำให้คณะผู้วิจัยเห็นถึงความเป็นไปได้ของเส้นทางปั่นจักรยาน บ้านหนองน้ำเขียว-ปางต้นผึ้ง-ตลาดผลไม้ป่าหว่าน เนื่องจากเป็นเส้นทางที่มีความเป็นธรรมชาติ บางช่วงมีทางรถไฟพาดผ่าน โดยคณะผู้วิจัยได้ร่วมสังเกตการณ์ในกิจกรรม “ปั่นแล้วแชะ แวะแล้วชิม” ในงานเทศกาลทุเรียนและความหลากหลายทางชีวภาพ ตำบลบ้านด่านนาขาม ครั้งที่ 2 จัดโดยองค์การบริหารส่วนตำบลบ้านด่านนาขาม คณะผู้วิจัยได้ร่วมด้วยช่วยกันลงพื้นที่เก็บข้อมูลแบบสำรวจพฤติกรรมการท่องเที่ยวของผู้เข้าร่วมกิจกรรม “ปั่นแล้วแชะ แวะแล้วชิม” ข้อมูลแบบสำรวจได้ข้อเสนอแนะที่เป็นประโยชน์อย่างมาก และได้นำมาปรับใช้กับกิจกรรมทดสอบเส้นทางจักรยาน “Bike for Rest Best for Life” ที่คณะผู้วิจัยได้จัดทำขึ้น เส้นทางใหม่ของนักปั่นที่หลงใหลการปั่นจักรยานเพื่อสุขภาพท่ามกลางธรรมชาติ เส้นทางเริ่มต้นจากมหาวิทยาลัยราชภัฏอุตรดิตถ์ – ปางต้นผึ้ง – น้ำริด – มหาวิทยาลัยราชภัฏอุตรดิตถ์ รวมระยะทาง 52 กิโลเมตร เป็นการปั่นเพื่อการพักผ่อนและท่องเที่ยว ไม่มีการแข่งขัน เพียงแต่กำหนดให้ปั่นตามเส้นทางและร่วมกิจกรรมตามเวลาที่กำหนด นอกจากจะได้ชิลกับบรรยากาศระหว่างการปั่นจักรยานแล้ว ยังได้ชิมอาหารท้องถิ่นจากกลุ่มแม่บ้านตำบลบ้านด่านนาขาม ณ บริเวณสถานีรถไฟ ปางต้นผึ้ง และเมื่อสิ้นสุดเส้นทางตามเวลาที่กำหนด จะได้รับของที่ระลึกสุดชิคแบบ Limited Edition (มีจำนวนจำกัดเพียง 100 อันเท่านั้น)

ในส่วนของการศึกษาความต้องการในการพัฒนาศักยภาพการจัดการท่องเที่ยวในพื้นที่ คณะผู้วิจัยได้เปิดเวทีและสำรวจความต้องการของชุมชน โดยเชิญตัวแทนชุมชนทุกหมู่บ้าน จำนวน 50 คน เชิญวิทยากรผู้เชี่ยวชาญด้านการท่องเที่ยว อาจารย์ ดร.อรรจน์ สีหะอำไพ ให้ความรู้ในหัวข้อ “สร้างชุมชนเป็นแหล่งท่องเที่ยวได้อย่างไร” จัดกิจกรรม Workshop แบ่งกลุ่มตามทรัพยากรการท่องเที่ยวที่มีในพื้นที่และทำการวิเคราะห์ศักยภาพ รวมถึงความต้องการของชุมชนเป็นหลัก อีกทั้งการพัฒนารูปแบบการบริหารจัดการบริการเพื่อการท่องเที่ยวในพื้นที่ คณะผู้วิจัยได้สังเคราะห์ข้อมูลงานวิจัย รวมถึงวิเคราะห์จากศักยภาพพื้นที่ ทำให้ได้ข้อสรุปการออกแบบเส้นทางการท่องเที่ยวในพื้นที่ตำบลบ้านด่านนาขามที่จะใช้เป็นต้นแบบในการจัดการบริการเพื่อการท่องเที่ยว 2 เส้นทาง คือ เส้นทางที่ 1 ทริปจักรยาน “Virgin Destination” อุตรดิตถ์ – หนองน้ำเขียว – ปางต้นผึ้ง กลุ่มเป้าหมายคือนักท่องเที่ยวกลุ่มอนุรักษ์ธรรมชาติ และชอบการผจญภัย ช่วงเวลาที่เหมาะสมระหว่างเดือนตุลาคม – กุมภาพันธ์ (ปลายฝน-ต้นหนาว) และ เส้นทางที่ 2 ทริปทอดน่อง “Virgin Destination” อุตรดิตถ์ – ปางต้นผึ้ง กลุ่มเป้าหมายคือนักท่องเที่ยวกลุ่มอนุรักษ์ธรรมชาติ และชอบการ ผจญภัย (เน้นกลุ่มนักศึกษา) ช่วงเวลาที่เหมาะสมระหว่างเดือนตุลาคม – กุมภาพันธ์ (ปลายฝน-ต้นหนาว) และจากการวิเคราะห์และศึกษาความเป็นไปได้ของการจัดกิจกรรมเพื่อนำไปสู่การพัฒนารูปแบบการบริหารจัดการเพื่อการท่องเที่ยว จึงกำหนดกิจกรรมปั่นจักรยานตามเส้นทางที่ 2 อุตรดิตถ์ – ปางต้นผึ้ง ขึ้น ในชื่อกิจกรรม “Bike for Rest Best for Life” เส้นทาง มหาวิทยาลัยราชภัฏอุตรดิตถ์ – ปางต้นผึ้ง – น้ำริด – มหาวิทยาลัยราชภัฎอุตรดิตถ์ รวมระยะทาง 52 กิโลเมตร และในส่วนของการพัฒนาหมู่บ้านนำร่องในการดำเนินงานตามรูปแบบการบริหารจัดการการท่องเที่ยวในพื้นที่นั้น ภายใต้การนำของกำนัน ผู้ใหญ่บ้าน ผู้ช่วยผู้ใหญ่บ้านตำบลบ้านด่านนาขาม ภายใต้ความร่วมมือขององค์การบริหารส่วนตำบลบ้านด่านนาขาม และคณะวิทยาการจัดการ มหาวิทยาลัยราชภัฏอุตรดิตถ์ ได้ร่วมกันใช้กระบวนการตามต้นแบบการท่องเที่ยวตำบลบ้านด่านนาขาม โดยจัดกิจกรรมการปั่นจักรยานท่องเที่ยวในชื่อกิจกรรม “ปั่นแล้วแชะ แวะแล้วชิม” ในงานเทศกาลทุเรียนและความหลากหลายทางชีวภาพ ตำบลบ้านด่านนาขาม ครั้งที่ 2 จัดโดยองค์การบริหารส่วนตำบลบ้านด่านนาขาม

ทั้งนี้ได้ดำเนินการวิจัยเพื่อตอบวัตถุประสงค์การวิจัย 1) เพื่อศึกษาศักยภาพของการท่องเที่ยวในพื้นที่ตำบลบ้านด่านนาขาม อำเภอเมือง จังหวัดอุตรดิตถ์ 2) เพื่อศึกษาความต้องการในการพัฒนาศักยภาพการจัดการท่องเที่ยวในพื้นที่ตำบลบ้านด่านนาขาม อำเภอเมือง จังหวัดอุตรดิตถ์ 3) เพื่อพัฒนารูปแบบการบริหารจัดการเพื่อการท่องเที่ยวในพื้นที่ตำบลบ้านด่านนาขาม อำเภอเมือง จังหวัดอุตรดิตถ์ และ 4) เพื่อพัฒนาหมู่บ้านนำร่องในการดำเนินงานตามรูปแบบการบริหารจัดการการท่องเที่ยวในพื้นที่ตำบลบ้านด่านนาขาม อำเภอเมือง จังหวัดอุตรดิตถ์ โดยมีกระบวนการและกิจกรรมเพื่อตอบวัตถุประสงค์แต่ละข้ออย่างชัดเจน ด้วยศักยภาพของพื้นที่ ที่มีระบบและกลไกการจัดการการท่องเที่ยวในพื้นที่ที่ดำเนินการโดยชุมชนประกอบกับความร่วมมือจากภาคีเครือข่าย ไม่ว่าจะเป็นนักวิจัย ตัวแทนชุมชน กำนัน ผู้ใหญ่บ้าน ผู้ช่วยผู้ใหญ่บ้าน และองค์การบริหารส่วนตำบลบ้านด่านนาขาม ในการขับเคลื่อนให้เกิดการจัดการด้านการท่องเที่ยวชุมชน จะช่วยให้พื้นที่ท่องเที่ยวในตำบลบ้านด่านนาขามสามารถเป็นจุดหมายปลายทางแก่นักท่องเที่ยวได้

งานวิจัยเรื่องรูปแบบการจัดการการบริการเพื่อการท่องเที่ยวในพื้นที่ตำบลบ้านด่านนาขาม อำเภอเมือง จังหวัดอุตรดิตถ์ ภายใต้แผนงานวิจัย แผนงานการจัดการสิ่งแวดล้อมสร้างสรรค์ที่เอื้อต่อการท่องเที่ยวโดยชุมชน ได้มีการนำองค์ความรู้ที่ได้จากการสกัดข้อมูลองค์ความรู้งานวิจัย รวมถึงการพูดคุยแลกเปลี่ยนประสบการณ์กับตัวแทนจากชุมชนในพื้นที่ตำบลบ้านด่านนาขาม และตัวแทนจากองค์การบริหารส่วนตำบลบ้านด่านนาขาม เพื่อทำการคืนข้อมูลจากงานวิจัยในรูปของสื่อแผ่นพับ โปสเตอร์ สื่อประชาสัมพันธ์การท่องเที่ยว เพื่อเผยแพร่องค์ความรู้ที่บุคคลทั่วไปสามารถเข้าใจและนำไปใช้ได้จริง ประกอบกับงานการจัดการความรู้ ร่วมกับ หน่วยจัดการงานวิจัยและพันธกิจสัมพันธ์กับสังคมคณะวิทยาการจัดการ ได้มีการนำองค์ความรู้จากการจัดการความรู้ด้านแนวปฏิบัติที่ดีในการปฏิบัติงานในการสกัดข้อมูลองค์ความรู้จากงานวิจัยในพื้นที่ตำบลบ้านด่านนาขาม อำเภอเมือง จังหวัดอุตรดิตถ์ ได้เชิญตัวแทนจากชุมชนในพื้นที่ตำบลบ้านด่านนาขาม และตัวแทนจากองค์การบริหารส่วนตำบลบ้านด่านนาขาม มาพูดคุยแลกเปลี่ยนประสบการณ์ และร่วมกันจัดทำสื่อเผยแพร่องค์ความรู้ที่บุคคลทั่วไปสามารถเข้าใจได้และนำไปใช้ได้จริงในรูปของแผ่นพับ โปสเตอร์ และสื่อประชาสัมพันธ์การท่องเที่ยว อีกทั้งได้มีความนำองค์ความรู้จากการจัดการความรู้ด้านแนวปฏิบัติที่ดีในการปฏิบัติงานมาเผยแพร่ผ่านช่องทางการสื่อสารทางเว็บไซต์